CELEX: 32015D1849
Language: el
Date: 2015-10-13 00:00:00
Title: Εκτελεστική απόφαση (ΕΕ) 2015/1849 της Επιτροπής, της 13ης Οκτωβρίου 2015, σχετικά με μέτρα για την πρόληψη της εισαγωγής και της διασποράς στην Ένωση επιβλαβών οργανισμών όσον αφορά ορισμένα λαχανικά προέλευσης Γκάνας [κοινοποιηθείσα υπό τον αριθμό C(2015) 6858]

15.10.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 268/33
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/1849 ΤΗΣ ΕΠΙΤΡΟΠΉΣ
   της 13ης Οκτωβρίου 2015
   σχετικά με μέτρα για την πρόληψη της εισαγωγής και της διασποράς στην Ένωση επιβλαβών οργανισμών όσον αφορά ορισμένα λαχανικά προέλευσης Γκάνας
   
      
         [κοινοποιηθείσα υπό τον αριθμό C(2015) 6858]
      
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 16 παράγραφος 3 τρίτη περίοδος,
   Εκτιμώντας τα ακόλουθα:
   
               (1)
            
            
               Οι φυτοϋγειονομικοί έλεγχοι που πραγματοποιήθηκαν από τα κράτη μέλη σε αποστολές ορισμένων φυτών και φυτικών προϊόντων καταγωγής Γκάνας αποκάλυψαν ότι υψηλός αριθμός των εν λόγω φυτών και φυτικών προϊόντων ήταν μολυσμένα με επιβλαβείς οργανισμούς, κυρίως από τη μη ευρωπαϊκή οικογένεια Tephritidae, όπως τα είδη Ceratitis cosyra (Walker), Thrips palmi Karny ή Bemisia tabaci (Genn.). Ο αριθμός των αποστολών από την Γκάνα στην Ένωση που κατάσχονται λόγω επιβλαβών οργανισμών έχει εμφανίσει σημαντική ανοδική τάση από το 2009. Οι περισσότερες από τις κατασχέσεις αφορούν τα φυτά, εξαιρουμένων των σπόρων, Capsicum L., Lagenaria Ser., Luffa Mill., Momordica L. και Solanum L. εκτός από το S. lycopersicum L. (στο εξής «τα συγκεκριμένα εμπορεύματα»).
            
         
               (2)
            
            
               Κατά τη διάρκεια ελέγχων που πραγματοποίησε η Επιτροπή στην Γκάνα κατά τα έτη 2012 και 2015, διαπιστώθηκαν ελλείψεις στο σύστημα πιστοποίησης φυτοϋγειονομικών εξαγωγών. Παρά τις διαβεβαιώσεις και τα μέτρα που ανακοινώθηκαν από τις αρμόδιες αρχές της Γκάνας, ο αριθμός των κατασχέσεων αυξήθηκε περαιτέρω.
            
         
               (3)
            
            
               Με βάση τα αποτελέσματα αυτών των ελέγχων και τον αριθμό των κατασχέσεων, η Επιτροπή συνήγαγε το συμπέρασμα ότι τα ισχύοντα μέτρα φυτοϋγειονομικής διασφάλισης που λαμβάνει η Γκάνα δεν επαρκούν για να διασφαλίσουν ότι οι αποστολές φυτών και φυτικών προϊόντων καταγωγής Γκάνας είναι απαλλαγμένες από επιβλαβείς οργανισμούς ή για να αποφύγουν τον κίνδυνο εισαγωγής επιβλαβών οργανισμών στην Ένωση μέσω της εισαγωγής των συγκεκριμένων εμπορευμάτων.
            
         
               (4)
            
            
               Θα πρέπει να ληφθούν μέτρα για την αντιμετώπιση του κινδύνου που ενέχει η εισαγωγή των συγκεκριμένων εμπορευμάτων στην Ένωση. Κατά συνέπεια, θα πρέπει να απαγορευτεί η εισαγωγή των συγκεκριμένων εμπορευμάτων στην Ένωση.
            
         
               (5)
            
            
               Τα μέτρα θα πρέπει να παραμείνουν σε ισχύ έως τις 31 Δεκεμβρίου 2016, προκειμένου να αντιμετωπιστεί ο τρέχων κίνδυνος εισαγωγής και, παράλληλα, να δοθεί η δυνατότητα στην Γκάνα να αναβαθμίσει το σύστημα πιστοποίησής της.
            
         
               (6)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Απαγορεύεται η εισαγωγή στο έδαφος της Ένωσης των φυτών, εξαιρουμένων των σπόρων, Capsicum L., Lagenaria Ser., Luffa Mill., Momordica L. και Solanum L., εκτός από το S. lycopersicum L. καταγωγής Γκάνας.
   Άρθρο 2
   Το άρθρο 1 εφαρμόζεται έως τις 31 Δεκεμβρίου 2016.
   Άρθρο 3
   Η παρούσα απόφαση απευθύνεται στα κράτη μέλη.
   
      Βρυξέλλες, 13 Οκτωβρίου 2015.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 169 της 10.7.2000, σ. 1.